Жалба, подадена на 3 май 2024 г. — Euro Asia Cargo/Съвет
(Дело T-232/24)
Език на производството: английски
Страни
Жалбоподател: Euro Asia Cargo Private Ltd (Коломбо, Шри Ланка) (представители: F. Wolf и T. Ackermann, lawyers)
Ответник: Съвет на Европейския съюз
Искания
Жалбоподателят моли Общия съд:
да отмени частите от i) Решение (ОВППС) 2024/746 на Съвета от 23 февруари 2024 г.1 и от ii) Регламент (ЕС) 2024/745 на Съвета от 23 февруари 2024 г.2, които се отнасят до жалбоподателя,
да осъди Съвета да заплати съдебните разноски.
Основания и основни доводи
Жалбоподателят посочва три основания за жалбата си.
Първо основание: Съветът допуснал грешка в преценката, като решил да добави наименованието на жалбоподателя в приложение IV към измененото Решение 2014/512/ОВППС и в приложение IV към изменения Регламент (ЕС) № 833/2014 (наричани по-нататък заедно „приложение IV“). Жалбоподателят твърди, че не отговаря на нито един от критериите за включване в приложение IV.
Второ основание: Съветът нарушил принципа на пропорционалност и незаконосъобразно ограничил свободата на стопанска инициатива на жалбоподателя. Жалбоподателят твърди, че включването му в приложение IV е очевидно неподходящо с оглед на постигане на преследваната цел.
Трето основание: Съветът нарушил предвиденото в член 41 от Хартата основно процесуално право на жалбоподателя на добра администрация. Жалбоподателят твърди, че Съветът не го е уведомил предварително за включването на наименованието му в приложение IV и не е мотивирал това си решение.
____________
1 Решение (ОВППС) 2024/746 на Съвета от 23 февруари 2024 година за изменение на Решение 2014/512/ОВППС относно ограничителни мерки с оглед на действията на Русия, дестабилизиращи положението в Украйна (ОВ L, 2024/746).
1 Регламент (ЕС) 2024/745 на Съвета от 23 февруари 2024 година за изменение на Регламент (ЕС) № 833/2014 относно ограничителни мерки с оглед на действията на Русия, дестабилизиращи положението в Украйна (ОВ L, 2024/745).